b"\n_START_ARTICLE_\nDunaj\n_START_SECTION_\nImena\n_START_PARAGRAPH_\nZaradi velikega pomena mesta tako v preteklosti kot sedanjosti in dejstva, da je bilo dolgo \xc4\x8dasa prestolnica ve\xc4\x8dnacionalne dr\xc5\xbeave Avstro-Ogrske, ima mesto v evropskih jezikih precej razli\xc4\x8dnih imen: Wean (bavarsko), Vienna (angle\xc5\xa1ko, italijansko), Dunaj (slovensko), Be\xc4\x8d (srbsko, hrva\xc5\xa1ko), Viin (estonsko), Wenen (nizozemsko), Wiede\xc5\x84 (poljsko), B\xc3\xa9cs (mad\xc5\xbearsko), V\xc3\xadde\xc5\x88 (\xc4\x8de\xc5\xa1ko), Viede\xc5\x88 (slova\xc5\xa1ko), \xd0\x92\xd1\x96\xd0\xb4\xd0\xb5\xd0\xbd\xd1\x8c (ukrajinsko)  itd.\n_START_SECTION_\nZgodovina\n_START_PARAGRAPH_\nDunaj je bil kot keltsko mesto ustanovljen okoli leta 500 pr. n. \xc5\xa1t. Leta 15 pr. n. \xc5\xa1t. je postal mejno mesto Vindobona, ki je pomagalo varovati Rimski imperij pred vdori germanskih plemen s severa. V srednjem veku je postalo najprej sede\xc5\xbe babenber\xc5\xa1ke, zatem pa \xc5\xa1e habsbur\xc5\xa1ke dinastije in s slednjo sede\xc5\xbe svetega rimskega cesarstva ter Habsbur\xc5\xa1ke monarhije. V 16. in 17. stoletju so bili vdori otomanskih Turkov dvakrat ustavljeni prav pred Dunajem (glej prvo in drugo obleganje Dunaja). Leta 1815 je Dunaj gostil dunajski kongres, ki je za\xc4\x8drtal nacionalne meje v Evropi po porazu Napoleona pri Waterlooju._NEWLINE_Leta 1922 je postal deveta avstrijska zvezna de\xc5\xbeela. Status prestolnice je izgubil leta 1938 po priklju\xc4\x8ditvi Avstrije Tretjemu rajhu. Med letalskimi napadi v 2. svetovni vojni je bil Dunaj zelo poru\xc5\xa1en. Ob koncu vojne so mesto zavzeli Sovjeti. Po njej ga je Zavezni\xc5\xa1ki nadzorni svet razdelil na \xc5\xa1tiri cone (podobno kot Berlin) in v naslednjem desetletju je Dunaj postal \xc5\xbeari\xc5\xa1\xc4\x8de vohunske dejavnosti med vzhodnim ter zahodnim blokom.\n_START_SECTION_\nZnamenitosti mesta\n_START_PARAGRAPH_\nGlavne turisti\xc4\x8dne znamenitosti so: cesarski pala\xc4\x8di Hofburg in Sch\xc3\xb6nbrunn (kjer domuje tudi najstarej\xc5\xa1i \xc5\xbeivalski vrt na svetu, ''Tiergarten Sch\xc3\xb6nbrunn''), Cesarska zakladnica (Schatzkammer), stavba Parlamenta, mestna hi\xc5\xa1a (Rathaus) ter dunajsko vrte\xc4\x8de kolo Riesenrad v zabavi\xc5\xa1\xc4\x8dnem parku Prater. Kulturni poudarki vklju\xc4\x8dujejo Burgtheater, dunajsko dr\xc5\xbeavno opero (Wiener Staatsoper), Dunajsko filharmonijo (Wiener Philharmoniker), Koncertno hi\xc5\xa1o (Konzerthaus), Hi\xc5\xa1o glasbe (Haus der Musik) in \xc2\xbbZlati\xc2\xab\xc2\xa0spomenik Johannu Straussu (Johann Strauss Denkmal), lipicanske konje v \xc5\xa0panski jahalni \xc5\xa1oli (Spanische Hofreitschule), obisk pevskega zbora Dunajski de\xc4\x8dki, ter obisk dunajskega vinorodnega okro\xc5\xbeja (bezirk) D\xc3\xb6bling._NEWLINE_V mestu je tudi ve\xc4\x8d kot 100 umetnostnih muzejev, ki skupaj vsako leto privabijo ve\xc4\x8d kot osem milijonov obiskovalcev. Med najbolj priljubljenimi so Albertina, Belvedere, Leopold Museum v muzejski \xc4\x8detrti (Museumsquartier), KunstHausWien, BA-CA Kunstforum, dvoj\xc4\x8dek umetnostno-zgodovinskega muzeja Kunsthistorisches Museum in naravoslovno-zgodovinskega Naturhistorisches Museum, ter tehni\xc4\x8dni muzej (Technisches Museum Wien), od katerih vsakega letno obi\xc5\xa1\xc4\x8de ve\xc4\x8d kot \xc4\x8detrt milijona obiskovalcev._NEWLINE_Priljubljene so tudi to\xc4\x8dke, povezane s skladatelji, ki so \xc5\xbeiveli na Dunaju: ve\xc4\x8d prebivali\xc5\xa1\xc4\x8d Ludwiga van Beethovna in njegov grob na osrednjem pokopali\xc5\xa1\xc4\x8du (Zentralfriedhof), ki je tudi dunajsko najve\xc4\x8dje pokopali\xc5\xa1\xc4\x8de ter poslednje bivali\xc5\xa1\xc4\x8de \xc5\xa1tevilnih slavnih oseb. Mozartu je posve\xc4\x8den spomenik pri Hofburgu (pokopali\xc5\xa1\xc4\x8de st. Marx), v katerega bli\xc5\xbeini naj bi bil pokopan. Mno\xc5\xbeica dunajskih cerkva prav tako privla\xc4\x8di mno\xc5\xbeice, predvsem pa Stolnica sv. \xc5\xa0tefana, Cerkev tevtonskega reda (Deutschordenskirche), Jezuitska cerkev (Jesuitenkirche), Karlova cerkev (Karlskirche), Petrova cerkev (Peterskirche), Cerkev Marije na obali (Maria am Gestade), Minoritska cerkev (Minoritenkirche), Rupretova cerkev (Ruprechtskirche), \xc5\xa0kotska cerkev (Schottenkirche), Cerkev sv. Ulrika in Votivna cerkev (Votivkirche)._NEWLINE_Sodobne znamenitosti so Hundertwasserhaus, Center Zdru\xc5\xbeenih narodov in razgledni stolp Donauturm.\n_START_SECTION_\nUnescova svetovna dedi\xc5\xa1\xc4\x8dina na Dunaju\n_START_PARAGRAPH_\nZaradi svoje bogate zgodovine je staro mestno jedro Dunaja vpisano v Unescove svetovne dedi\xc5\xa1\xc4\x8dine, poleg tega pa lo\xc4\x8deno tudi pala\xc4\x8da in vrtovi dvorca Sch\xc3\xb6nbrunn."